Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 418/14/5507	Námestovo, 26.8.2014
EEČ : 2-41-122-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona, ktorého sa dopustil na tom skutkovom základe, že ako rodič v meste XXXXX a  všade tam, kde sa zdržiaval v období od 01.02.2014 do súčasnosti, napriek zákonnej povinnosti vyživovať svoje dieťa, ktorá mu ako rodičovi vyplýva priamo zo Zákona o rodine č. 36/2005 Z.z. v platnom znení, ktorej rozsah bol určený rozsudkom Okresného súdu Námestovo sp. zn. 7P/60/2012-47 zo dňa 19.11.2012, právoplatným v časti výživného dňom 21.07.2012, na základe ktorého bol zaviazaný prispievať na výživu maloletej dcéry XXXXX, nar. 28.09.2010 sumou 100,-€ mesačne vždy do 20. dňa v mesiaci vopred k rukám matky maloletej XXXXX, pričom túto vyživovaciu povinnosť si vôbec neplnil ani v minimálnom rozsahu počnúc dňom 01.02.2014 do súčasnej doby, okrem mesiaca apríl 2014, kedy na výživnom zaslal sumu vo výške 20 €, čím mu takto vznikol dlh na výživnom voči XXXXX,nar. XXXXX, trvale bytom XXXXX vo výške 680 € a takto konal aj napriek tomu , že v rozhodnom období bol od 28.05.2013 do 25.02.2014 zamestnaný v spoločnosti SIMKA RK, s.r.o., Podhora 1327/44, Ružomberok a od 16.05.2014 do súčasnej doby je zamestnaný v hoteli XXXXX, s.r.o., Šamorín a má založenú živnosť s prideleným IČO: 35 163 780, čiže má stály príjem.

lebo zanikla trestnosť činu

Odôvodnenie:
Uznesením povereného príslušníka PZ Obvodného oddelenia PZ Námestovo pod ČVS: ORP-494/NO-DK-2014 zo dňa 18.06.2014 bolo podľa § 199 ods. 1 Tr. por. začaté trestné stíhanie s súčasne podľa § 206 ods. 1 Tr. por., vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. 
Obvinený XXXXX sa vo výpovedi vyjadril okolnostiam neplatenia výživného, pričom vo svojej výpovedi sa ku skutku priznal a uviedol, že dlžné výživné do 15.08.2014 uhradí. 
Svedkyňa - poškodená XXXXX vo výpovedi sa vyjadrila k obdobiu, počas ktorého jej nebolo uhrádzané výživné na dieťa, za obdobie od 01.02.2014 do súčasnej doby jej spolu aj za mesiac august 2014 XXXXX vyplatil dňa 20.08.2014  na jej osobný účet 680 €.  Ďalej uviedla, že dcéra XXXXX počas tohto obdobia netrpela núdzou a mala uspokojené všetky potreby a skutočnosť neplnenia si vyživovacej povinnosti XXXXX nezanechala na jej zdraví žiadne nepriaznivé  a negatívne následky.     
Prečinu zanedbania povinnej výživy podľa § 207 ods. 1Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 
Ďalej poukazujem na znenie ustanovenia § 86 písm. a/ Tr. zák., podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
 	Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 

Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Veronika Kabáčová
prokurátorka